text: Samsons død påvirker os
  23 juli 2015 kl. 14.37
  Han-gorillaen Samsons død har påvirket gæster og ansatte i Givskud Zoo. Havens Facebook-side rummer masser af hilsner, og også på TV SYDs Facebook-side er der delt oplevelser med den store han-gorilla.
  De dyrepassere, som har passet ham siden han kom i 1998, er selvfølgelig meget, meget påvirkede af situationen, siger formidlingschef Morten Hechmann Andersen til TV SYD. De synes, at det er meget trist.
  -Vi andre synes også, at det er en trist dag, men vi har længe vidst, at han skrantede, og at vi formentlig ikke kunne få lov til at have ham så mange år endnu.
  Samson blev 45 år. Og det er faktisk en rimelig høj alder. De ældste gorillaer i fangeskab er 52 år, forklarer han. 
  De store menneskeaber har altid været populære.
  - Vi kan spejle os i den adfærd og se os selv i det, siger Morten Hechmann Andersen.
  Interview med formidlingschefen (Varighed: 1.21)
  